BEGRUNDELSE

1. BAGGRUND FOR FORSLAGET

Forslaget til Rådets afgørelse har til formål at fastlægge Den Europæiske Unions holdning på mødet i OTIF's revisionsudvalg, der finder sted den 25.-27. juni 2014, for så vidt angår visse ændringer af konventionen om internationale jernbanebefordringer (COTIF) såvel som konventionens tillæg B (fælles regler for kontrakter om international befordring af gods med jernbane - CIM), D (fælles regler om kontrakter om benyttelse af togvogne i international jernbane trafik - CUV), E (fælles regler om kontrakten om anvendelse af infrastruktur i international jernbanetrafik - CUI), F (fælles regler for godkendelse af tekniske standarder og vedtagelse af fælles tekniske beskrivelser til brug for jernbanemateriel, der anvendes i international transport - APTU) og G (fælles regler vedrørende teknisk godkendelse af jernbanemateriel, der anvendes i international transport - ATMF), som det pågældende udvalg skal træffe afgørelse om.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Ændringerne i tillæg G (ATMF) og tillæg D (CUV) er blevet drøftet ved adskillige møder og i særlige arbejdsgrupper inden for Den Mellemstatslige Organisation for Internationale Jernbanebefordringer (OTIF). Både Europa-Kommissionen og Det Europæiske Jernbaneagentur (ERA) har sammen med en række medlemsstater deltaget aktivt i alle disse møder. Der er imidlertid andre forslag, som ikke er blevet drøftet ved OTIF's forberedende møde, før de blev fremlagt for revisionsudvalget.

3. JURIDISKE ASPEKTER AF FORSLAGET

Unionen tiltrådte COTIF i juli 2011 i medfør af Rådets afgørelse 2013/103/EU[1]. COTIF er en blandet aftale, hvori både Unionen og alle medlemsstater med et jernbanenet er kontraherende parter. I afgørelsens bilag III fastlægges de interne ordninger for Rådet, medlemsstaterne og Kommissionen i procedurer under OTIF. I anliggender, hvor EU har enekompetence, stemmer EU med et antal stemmer svarende alle medlemsstater, som er kontraherende parter i COTIF. 26 EU-medlemsstater er også medlemmer af OTIF. Tre EU-medlemsstater har imidlertid ikke ratificeret COTIF fra 1999, mens tre EU-medlemsstater ikke har trukket deres erklæringer om manglende anvendelse af tillæg E (CUI) og F (APTU) tilbage, og 4 EU‑medlemsstater ikke har trukket deres erklæringer om manglende anvendelse af tillæg G (ATMF) tilbage; disse erklæringer blev udarbejdet, da tillæggene ikke var forenelige med EU‑lovgivningen. Som konsekvens kan disse EU-medlemsstater ikke stemme om ændringer vedrørende bestemmelser, som de ikke selv anvender. OTIF har 46 aktive medlemsstater (yderligere to landes medlemsskab er suspenderet, indtil den internationale jernbanetrafik er genetableret).

I overensstemmelse med COTIF afsnit VI, artikel 35, vil ændringerne, når revisionsudvalget har truffet afgørelse herom, træde i kraft for alle kontraherende parter den første dag i den sjette måned efter den måned, hvor generalsekretæren for OTIF har givet meddelelse herom til de kontraherende parter. En kontraherende part kan gøre indsigelse inden for en periode på fire måneder fra datoen for meddelelsen. Hvis en fjerdedel af de kontraherende parter gør indsigelse, træder ændringen ikke i kraft.

I de kontraherende parter, der har gjort rettidig indsigelse mod en afgørelse, suspenderes anvendelsen af det pågældende tillæg i sin helhed fra det tidspunkt, hvor afgørelserne får virkning, for så vidt den vedrører trafik med og mellem disse parter. Gøres der indsigelse mod valideringen af en teknisk standard eller mod vedtagelsen af fælles tekniske beskrivelser, suspenderes alene denne standard eller beskrivelse med hensyn til trafik med og mellem disse parter fra det tidspunkt, hvor afgørelserne får virkning. Det samme gælder i tilfælde af en delvis indsigelse.

Medmindre et tilstrækkeligt antal parter har gjort indsigelse, forventes ændringerne i henhold til dette forslag at træde i kraft tolv måneder efter, at OTIF's generalsekretær har underrettet de kontraherende parter om disse ændringer. Fra den dato vil de blive bindende for Unionen og medlemsstaterne, idet de udgør en integreret del af Unionens regelværk.

Det er fastsat i COTIF afsnit VII, artikel 38, at med henblik på udøvelsen af retten til at stemme og retten til at gøre indsigelse, jf. artikel 35, § 2, og artikel 35, § 4, har regionale organisationer, bl.a. Den Europæiske Union, et antal stemmer svarende til de af Unionens medlemmer, der også er medlemmer af organisationen.

Forslaget er udarbejdet på grundlag af bestemmelserne i Rådets afgørelse om EU’s tiltrædelse af COTIF (afgørelse 2013/103/EU). Retsgrundlaget for forslaget til Rådets afgørelse er artikel 91 i TEUF sammenholdt med artikel 218, stk. 9, i TEUF.

Forslaget til Rådets afgørelse indeholder i bilaget en udførlig liste over de planlagte ændringer med angivelse af, hvilke ændringer fremlagt af generalsekretæren, der kan accepteres af Unionen, og hvilke ændringer bør afvises på dette møde i revisionsudvalget, eftersom de kræver nærmere overvejelser og/eller yderligere foranstaltninger for at bringe dem i overensstemmelse med EU-lovgivningen. En lang række af de påtænkte ændringer anses for velegnede til sikker og pålidelig international jernbanetransport under hensyntagen til teknologiske fremskridt og kan derfor støttes, mens visse andre ændringer (navnlig dem, der vedrører finansiering af OTIF eller godstransportaftaler) ikke har nogen betydning for EU‑lovgivningen.

Hvis ændringer vedtaget af revisionsudvalget ikke er i overensstemmelse med Unionens holdning, jf. bilaget til udkastet til afgørelse, bør Unionen gøre indsigelse efter proceduren i COTIF, afsnit VI, artikel 35, § 4, for at undgå, at en sådan ændring træder i kraft.

2014/0172 (NLE)

Forslag til

RÅDETS AFGØRELSE

om fastsættelse af den holdning, Unionen skal indtage på det 25. møde i OTIF's revisionsudvalg så vidt angår visse ændringer i konventionen om internationale jernbanebefordringer (COTIF) og dens tillæg

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 91, sammenholdt med artikel 218, stk. 9,

under henvisning til forslag fra Europa-Kommissionen,

ud fra følgende betragtninger:

(1) Unionen tiltrådte konventionen om internationale jernbanebefordringer af 9. maj 1980 som ændret ved Vilniusprotokollen af 3. juni 1999 (i det følgende benævnt "COTIF‑konventionen") i medfør af Rådets afgørelse 2013/103/EU af 16. juni 2011 om undertegnelse og indgåelse af aftalen mellem Den Europæiske Union og Den Mellemstatslige Organisation for Internationale Jernbanebefordringer (OTIF) om Den Europæiske Unions tiltrædelse af nævnte konvention[2].

(2) Alle medlemsstater med undtagelse af Cypern og Malta anvender COTIF‑konventionen.

(3) Det forventes, at OTIF's revisionsudvalg, som er nedsat i henhold til artikel 13, § 1, litra c), i COTIF-konventionen, ved sit møde den 25.-27. juni 2014 vil træffe afgørelse om visse ændringer af konventionen om internationale jernbanebefordringer (COTIF) såvel som konventionens tillæg B (fælles regler for kontrakter om international befordring af gods med jernbane - CIM), D (fælles regler om kontrakter om benyttelse af togvogne i international jernbane trafik - CUV), E (fælles regler om kontrakten om anvendelse af infrastruktur i international jernbanetrafik - CUI), F (fælles regler for godkendelse af tekniske standarder og vedtagelse af fælles tekniske beskrivelser til brug for jernbanemateriel, der anvendes i international transport - APTU) og G (fælles regler vedrørende teknisk godkendelse af jernbanemateriel, der anvendes i international transport - ATMF).

(4) Ændringerne i COTIF-konventionen har til formål at a) ajourføre de opgaver, som varetages af det tekniske ekspertudvalg, og bringe henvisningen til definitionen af "ihændehaver" i overensstemmelse med EU-lovgivningen, og b) ændre visse regler om finansiering af OTIF, revision og rapportering, såvel som mindre administrative ændringer.

(5) Ændringerne i tillæg B (CIM) har til formål at give forrang til elektroniske fragtbreve og deres ledsagedokumenter og klarlægge visse bestemmelser vedrørende transportkontrakten.

(6) Ændringerne i tillæg D (CUV), som fremlægges af OTIF's generalsekretær, har til formål at klarlægge, hvilken rolle indehaveren og den enhed, der har ansvaret for vedligeholdelse, spiller for kontrakterne om brug af køretøjer i international jernbanetrafik. Frankrig har fremlagt et separat forslag vedrørende erstatningsansvar for skader forårsaget af køretøjet.

(7) Ændringerne i tillæg G (ATMF) har til formål at ajourføre bestemmelserne vedrørende teknisk godkendelse af jernbanemateriel, der anvendes i international transport, idet det klarlægges, hvilke funktioner og relationer, der findes mellem de kontraherende stater, den kompetente myndighed og bedømmelsesenheden, ligesom termer harmoniseres med EU-lovgivningen.

(8) Ændringerne i tillæg F (APTU) sigter mod at bevare sammenhængen med det reviderede tillæg G.

(9) Ændringerne i tillæg E (CUI), som er foreslået af CIT, sigter mod at udvide anvendelsesområdet for de fælles regler vedrørende kontrakterne om brug af køretøjer i international jernbanetrafik, skabe et juridisk grundlag for de almindelige betingelser for anvendelse af jernbaneinfrastruktur og udvide infrastrukturforvalterens erstatningsansvar for skader eller tab forårsaget af infrastrukturen.

(10) OTIF's generalsekretær foreslår også redaktionelle ændringer, så termen "De Europæiske Fællesskaber" erstattes af "Den Europæiske Union" i hele konventionen såvel som dens tillæg.

(11) De fleste af de foreslåede ændringer er i overensstemmelse med Den Europæiske Unions strategiske målsætninger, og Unionen bør derfor støtte dem. Visse ændringer har ingen betydning for EU's lovgivning, og der er derfor ikke behov for at tage stilling hertil på EU-niveau. Endelig har Unionen brug for yderligere at drøfte visse ændringer, hvorfor disse bør afvises på mødet i revisionsudvalget. Hvis sidstnævnte ændringer bliver godkendt uden tilpasninger, som Unionen kan acceptere, bør Unionen gøre indsigelse efter proceduren i artikel 35, § 4, i COTIF-konventionen —

VEDTAGET DENNE AFGØRELSE:

Artikel 1 Den Europæiske Unions holdning

1. Den holdning, som Den Europæiske Union skal indtage på det 25. møde i revisionsudvalget inden for rammerne af konventionen om internationale jernbanebefordringer, skal være i overensstemmelse med bilaget til denne afgørelse.

2. Repræsentanterne for Unionen i revisionsudvalget kan uden yderligere afgørelse truffet af Rådet aftale mindre ændringer af de dokumenter, der er nævnt i bilaget til denne afgørelse.

Artikel 2

Revisionsudvalgets afgørelse offentliggøres efter vedtagelsen i Den Europæiske Unions Tidende.

Artikel 3 Ikrafttræden

Denne afgørelse træder i kraft på dagen for vedtagelsen.

Udfærdiget i Bruxelles, den […].

På Rådets vegne

Formand

[1] Rådets afgørelse af 16. juni 2011 om undertegnelse og indgåelse af aftalen mellem Den Europæiske Union og Den Mellemstatslige Organisation for Internationale Jernbanebefordringer om Den Europæiske Unions tiltrædelse af konventionen om internationale jernbanebefordringer (COTIF) af 9. maj 1980, som ændret ved Vilniusprotokollen af 3. juni 1999, EUT L 51 af 23.2.2013, s. 1.

[2] EUT L 51 af 23.2.2013, s. 1.

BILAG

til forslag til

Rådets afgørelse

om fastsættelse af den holdning, Unionen skal indtage på det 25. møde i OTIF's revisionsudvalg så vidt angår visse ændringer i konventionen om internationale jernbanebefordringer (COTIF) og dens tillæg

1. Indledning

OTIF's generalsekretariat har indkaldt til det 25. møde i revisionsudvalget under COTIF 99, som skal finde sted i Bern den 25.-27. juni 2014.

Formålet med dette arbejdsdokument er at fastsætte den koordinerede holdning, som EU skal indtage på dette møde. Dokumentet er udarbejdet af GD MOVE bistået af andre af Kommissionens tjenestegrene (TAUXD, SANCO, SJ og SG).

2. Dokumenter, som der henvises til

De dokumenter, der vedrører dagsordenen, blev rundsendt til OTIF's medlemsstater den 25. april 2014 og kan tilgås på OTIF's websted på adressen: http://otif.org/en/law/revision-committee/working-documents.html.

3. Kommentarer til hvert punkt på dagsordenen

Dagsordenspunkt 1. Åbning af mødet og fastsættelse af det beslutningsdygtige flertal

Dokument: Intet.

Kompetence: Delt.

Udøvelse af stemmeret: Ikke relevant.

Anbefalet koordineret holdning: Ingen.

Revisionsudvalget er beslutningsdygtigt, når flertallet af medlemsstaterne med stemmeret er til stede på afstemningstidspunktet. Der skal imidlertid tages højde for artikel 13, § 3, i konventionen, hvori det fastslås, at medlemsstater, som har afgivet erklæring om manglende anvendelse af en eller flere af tillæggene, ikke har ret til at stemme om ændringer, der vedrører pågældende tillæg.

Følgende medlemsstater har ikke trukket deres erklæringer om manglende anvendelse af visse tillæg tilbage:

Pakistan, Rusland (med hensyn til CIV, RID, CUV, CUI, APTU og ATMF), Georgien (med hensyn til CUV, CUI, APTU og ATMF), Den Tjekkiske Republik, Norge, Slovakiet, Det Forenede Kongerige (med hensyn til CUI, APTU og ATMF) og Frankrig (med hensyn til ATMF).

I drøftelsen af ændringer af de pågældende tillæg skal antallet af medlemsstater, der har afgivet erklæringer om manglende anvendelse af dette tillæg, trækkes fra antallet af aktive medlemmer af OTIF (46) med henblik på at fastsætte det beslutningsdygtige flertal for den givne afstemning.

I tilfælde, hvor EU har kompetence, kan EU stemme for alle sine medlemmer med stemmeret uden hensyntagen til disse medlemmers fysiske tilstedeværelse ved afstemningen; det beslutningsdygtige flertal kan følgelig være forskelligt i tilfælde, hvor EU repræsenterer sine medlemsstater og i tilfælde, hvor EU-medlemsstaterne stemmer på egne vegne.

Dagsordenspunkt 2. Valg af formand og næstformand

Dokument: Intet.

Kompetence: Delt.

Udøvelse af stemmeret: Medlemsstaterne.

Anbefalet koordineret holdning: Ingen.

Dagsordenspunkt 3. Vedtagelse af dagsordenen

Dokument: CR 25/3.

Kompetence: Delt.

Udøvelse af stemmeret: Medlemsstaterne.

Anbefalet koordineret holdning: Ingen.

Dagsordenspunkt 4. Delvis revision af COTIF - basiskonventionen

Dokumenter: CR 25/4, CR 25/4 Add. 1.

Kompetence: Delt.

Udøvelse af stemmeret: Medlemsstaterne.

Anbefalet koordineret holdning:

Ændringer af artikel 3 (internationalt samarbejde) skal støttes (redaktionel ændring, hvor der i stedet for "De Europæiske Fællesskaber" henvises til "Den Europæiske Union").

Ændringer af artikel 12 (fuldbyrdelse af afgørelser, bilag) skal støttes, da der er tale om en ændring af definitionen af "ihændehaver" i overensstemmelse med EU-lovgivningen.

Ændringer af artikel 20 (det tekniske ekspertudvalg) skal støttes, fordi det er nødvendigt at ajourføre de fælles regler for APTU og ATMF, så de er i overensstemmelse med EU-lovgivningen.

Andre ændringer: Der er ikke behov for en EU-holdning, da disse ændringer vedrører finansiering af organisationen og revision eller omfatter administrative ændringer angående arbejdsprogrammet, årsrapporten og listerne over strækninger og tjenester, som ikke har nogen indvirkning på EU.

Dagsordenspunkt 5. Delvis revision af tillæg B (CIM UR)

Dokumenter: CR 25/5, CR 25/5 Add. 1, CR 25/5 Add. 2, CR 25/5.1.

Kompetence: Delt.

Udøvelse af stemmeret: EU hvad angår artikel 6 og 6a; medlemsstaterne hvad angår de øvrige artikler.

Anbefalet koordineret holdning:

Ændringer af artikel 6 og den nye artikel 6a angår EU-retten pga. anvendelsen af fragtbreve og ledsagedokumenter i forbindelse med procedurer vedrørende told, sundhed og plantesundhed. EU bifalder OTIF's hensigt om at prioritere fragtbreve i elektronisk form. Vedtagelsen af disse ændringer kan dog, som det ser ud nu, få utilsigtede konsekvenser. Den nuværende forenklede procedure for toldforsendelse med jernbane er kun mulig med papirdokumenter. Hvis jernbaner vælger det elektroniske fragtbrev, vil de derfor være nødt til at bruge standardforsendelsesproceduren og det nye edb-baserede forsendelsessystem (NCTS). Kommissionen er begyndt at forberede en arbejdsgruppe, som skal drøfte anvendelsen af elektroniske transportdokumenter til forsendelse under EU-toldkodeksen. Denne arbejdsgruppe holder sit første møde den 4.-5. juni 2014. EU bifalder ligeledes hensigten om at ledsagedokumenter skal forelægges i elektronisk form. I den nuværende EU-lovgivning er der imidlertid intet juridisk grundlag for at kræve, at dokumenter (f.eks. det fælles veterinærdokument og det fælles importdokument), som skal ledsage sundheds- og plantesundhedsmæssige varer, forelægges i elektronisk form, og disse skal derfor fremlægges i papirform. Kommissionen har udarbejdet et udkast til forordning, som tager højde for elektronisk certificering, og udkastet bliver i øjeblikket drøftet i Rådet og Parlamentet. Det forventes, at denne forordning (forordningen om offentlig kontrol) vil blive vedtaget i slutningen af 2015 eller begyndelsen af 2016, men der vil dog være en overgangsperiode for håndhævelsen.

EU foreslår derfor, at der ikke træffes afgørelser om disse emner ved det forestående møde i revisionsudvalget, og at OTIF fortsat samarbejder med EU på området med henblik på at finde en velfunderet løsning til den kommende revision af CIM, som ideelt set bør synkroniseres med den nye UCC og dens gennemførelsesbestemmelser, som træder i kraft den 1. maj 2016. Visse elektroniske procedurer vil kunne indføres gradvist mellem 2016 og 2020, jf. artikel 278 i UCC.

Andre ændringer: Der er ikke behov for en EU-holdning, da disse bestemmelser ikke berører EU-lovgivningen.

Dagsordenspunkt 6. Elektroniske dokumenter vedrørende transport af farligt gods - oplysninger om ekspertudvalget for RID's arbejde

Dokument: CR 25/6.

Kompetence: EU.

Udøvelse af stemmeret: Ikke relevant.

Anbefalet koordineret holdning: Oplysningerne tages til efterretning.

Dagsordenspunkt 7. Delvis revision af tillæg D (CUV UR)

Dokumenter: CR 25/7, CR 25/7 Add. 1, CR 25/7 Add. 2.

Kompetence: Delt.

Udøvelse af stemmeret: EU.

Anbefalet EU-holdning: Ændringerne til artikel 2 og 9 støttes, eftersom de er med til at klarlægge, hvilken rolle indehaveren og den enhed, der har ansvaret for vedligeholdelse, spiller, hvilket er i overensstemmelse med EU-lovgivningen. Den foreslåede ændring af artikel 7, som Frankrig har fremlagt, og som betyder, at den person, der har stillet et køretøj til rådighed som transportmiddel, bærer erstatningsansvaret i tilfælde af skader som følge af defekter ved dette køretøj, skal undersøges nærmere, idet ændringens mulige indvirkning på andre COTIF-instrumenter, der ligeledes kan påvirke EU-lovgivningen, ikke er vurderet tilstrækkelig grundigt. Kommissionen mener også, at EU-medlemsstaters forslag, som kan få betydning for EU-lovgivningen, bør drøftes inden for EU, før de fremlægges for OTIF. EU kan derfor ikke støtte dette ændringsforslag ved revisionsudvalgets møde.

Dagsordenspunkt 8. Revision af tillæg G (ATMF UR)

Dokumenter: CR 25/8, CR 25/8 Add. 1, CR 25/8 Add. 2.

Kompetence: EU.

Udøvelse af stemmeret: EU.

Anbefalet koordineret holdning: Se arbejdsdokument for COTIF-CTE7. Holdingen skal ajourføres under hensyntagen til udfaldet af CTE-mødet den 4.-5. juni 2014.

Dagsordenspunkt 9. Delvis revision af tillæg F (APTU UR)

Dokumenter: J.nr.: CR 25/9, CR 25/9 Add. 1.

Kompetence: EU.

Udøvelse af stemmeret: EU.

Anbefalet koordineret holdning: De redaktionelle ændringer støttes.

Dagsordenspunkt 10. Mandat til konsolidering af den forklarende rapport

Dokument: CR 25/10.

Kompetence: Delt.

Udøvelse af stemmeret: Medlemsstaterne.

Anbefalet EU-holdning: Skal støttes.

Dagsordenspunkt 11. Redaktionelle ændringer

Dokument: CR 25/11.

Kompetence: Delt.

Udøvelse af stemmeret: EU.

Anbefalet koordineret holdning: Skal støttes.

Dagsordenspunkt 12. Delvis revision af tillæg E (CUI UR)

Dokument: CR 25/12.

Kompetence: EU.

Udøvelse af stemmeret: EU.

Anbefalet koordineret holdning: Ændringerne afvises. Disse ændringer, som er foreslået af CIT, omfatter udvidelse af CUI's anvendelsesområde til indenlandske aktiviteter, indførelse af kontraktligt bindende almindelige betingelser og udvidelse af infrastrukturvalterens erstatningsansvar for skader. De bør overvejes yderligere, men eftersom de ikke er blevet drøftet i et internt forum i OTIF forud for mødet i revisionsudvalget, kan deres virkninger ikke være blevet vurderet tilstrækkeligt detaljeret. Det synes at være for tidligt at ændre CUI (som for nuværende er i overensstemmelse med EU-lovgivningen) på dette møde i revisionsudvalget uden ordentlig forberedelse.

Dagsordenspunkt 13. Forretningsorden for revisionsudvalgets arbejdsgrupper vedrørende tillæg A, B, D og E

Dokument: CR 25/13.

Kompetence: Delt.

Udøvelse af stemmeret: EU.

Anbefalet koordineret holdning: Skal støttes.

Dagsordenspunkt 14. Oplysninger om det fremtidige arbejde.

Dokument: CR 25/14 (foreligger ikke endnu).

Kompetence: Delt.

Udøvelse af stemmeret: Ikke relevant.

Anbefalet koordineret holdning: Skal bekræftes på stedet.